R o z h o d n u t i e
Rady colnej únie Slovenskej republiky a Českej republiky
č. 28 zo dňa 9. júna 2003

Rada colnej únie  Slovenskej republiky a Českej republiky 

A/   b e r i e   n a    v e d o m i e

1.	Prevzatie predsedníctva Rady colnej únie na 22. funkčné obdobie ministrom priemyslu  a obchodu Českej republiky;

2.	Kontrolu plnenia úloh zo zasadnutí Rady colnej únie;

3.	Materiál „Problematika obchodu s poľnohospodárskymi a potravinárskymi                            výrobkami“;

4.	Správu o činnosti Medzirezortnej konzultačnej skupiny a špecializovaných pracovných skupín;

5.	Materiál „Ukončenie činnosti Rady colnej únie SR a ČR, Stáleho sekretariátu Rady colnej únie a otázky ďalšej spolupráce zmluvných strán“;

6.	Ústnu informáciu o vývoji vzájomného obchodu medzi SR a ČR za 1. štvrťrok 2003;

7.	Ústnu informáciu o stretnutí predsedov vlád SR a ČR;

8.	Materiál „Návrh na riešenie otázky suspenzie cla na vybrané položky leteckej techniky“;

9.	Informáciu o vykonaných kontrolách na Stálom sekretariáte Rady colnej únie.

B/   k o n š t a t u j e,

     že  suma   výdavkov   Stáleho  sekretariátu  Rady   colnej   únie    v roku   2002   nebola  
        prekročená a čerpanie sa realizovalo v súlade s prijatými zásadami;

C/   s c h v a ľ u j e

  1.  Výročnú   správu   o plnení   Zmluvy   medzi   Slovenskou   republikou   a Českou  
              republikou o vytvorení colnej únie za rok 2002 v predloženom znení;

         2.  Záverečnú správu o spolupráci SR a ČR v oblasti prístupového procesu do EÚ;

         3.  Správu  o čerpaní  rozpočtu  a výsledkoch hospodárenia  Stáleho sekretariátu Rady
  colnej únie za rok 2002;

D/   s ú h l a s í

  s ukončením činnosti pracovnej skupiny pre prístupový proces Slovenskej republiky
        a Českej republiky do EÚ

E/   o d p o r ú č a

1.	koordinátorom oboch Zmluvných strán – podpredsedovi vlády a ministrovi  
hospodárstva SR a ministrovi priemyslu a obchodu ČR

predložiť Výročnú správu o plnení Zmluvy medzi Slovenskou republikou a Českou
republikou o vytvorení colnej únie za rok 2002 vláde Slovenskej  republiky a vláde
   Českej republiky

2.	ministrovi pôdohospodárstva SR a ministrovi poľnohospodárstva ČR

posúdiť ďalšiu spoluprácu oboch rezortov po vstupe do EÚ

3.  vládam SR a ČR

zvážiť, v nadväznosti na ukončenie colnej únie, posúdenie otázky prijatia politického dokumentu medzi oboma krajinami, zdôrazňujúceho pokračovanie nadštandardných vzťahov SR a ČR v období po ich vstupe do EÚ
  
4.  podpredsedovi vlády a ministrovi financií SR a ministrovi financií ČR

   menovať členov likvidačnej komisie za MF SR a MF ČR pre ukončenie činnosti Stáleho sekretariátu Rady colnej únie

                                                                          T: jesenné zasadnutie Rady colnej únie

F/   u k l a d á

       generálnemu riaditeľovi Stáleho sekretariátu Rady colnej únie

1.	prerokovať s príslušnými rezortami SR a ČR obsah a formy ďalšej hospodárskej  
      spolupráce medzi SR a ČR po vstupe do EÚ
                                                                                T:  september 2003

2.	v spolupráci s ministerstvami zastúpenými v Rade colnej únie vypracovať a predložiť návrh zmluvného dokumentu upravujúceho ďalšiu hospodársku spoluprácu medzi SR a ČR po vstupe do EÚ                                                                               
                                                                                        T: jesenné zasadnutie Rady colnej únie

3.	predložiť návrh na zloženie a činnosť likvidačnej komisie na ukončenie činnosti Stáleho sekretariátu Rady colnej únie

                                                                               T: jesenné zasadnutie Rady colnej únie

4.	zabezpečiť včasné vypovedanie hospodárskych zmlúv uzatvorených Stálym sekretariátom tak, aby ich platnosť skončila dňom ukončenia činnosti Stáleho sekretariátu, pripadne dňom ukončenia jeho likvidácie

                                                                               T:  priebežne

5.	predložiť v spolupráci s MF SR a MF ČR návrh spôsobu vysporiadania majetku Stáleho sekretariátu Rady colnej únie

                                                                               T: jesenné zasadnutie Rady colnej únie

       
   	Súčasťou     rozhodnutia     Rady    colnej   únie     Slovenskej   republiky     a   Českej
  republiky   č. 28    je  záznam  č. 28  zo zasadnutia Rady colnej únie    Slovenskej  republiky                
  a Českej  republiky, ktoré sa uskutočnilo v Prahe dňa 9. júna  2003.

 
                                                                                                  Milan Urban, v.r.
                                                                                          ________________________
                                                                                                          predseda
                                                                                                   Rady colnej únie

Z á z n a m   č.  28
z 22. riadneho zasadnutia Rady colnej únie  
Slovenskej republiky a Českej republiky, ktoré sa
 uskutočnilo v Prahe  dňa 9. júna 2003

Zasadnutia sa zúčastnili:

         Za Slovenskú republiku:

•	Členovia Rady colnej únie:

Robert Nemcsics                      -  podpredseda vlády a minister hospodárstva 
Marián Radošovský                 -  štátny tajomník Ministerstva pôdohospodárstva SR, 
                                                     v zastúpení ministra
Vladimil  Podstránsky              -  štátny  tajomník Ministerstva financií SR, v zastúpení 
                                                     ministra
Miroslav  Mojžita                     -  vedúci služobného úradu Ministerstva zahraničných vecí SR,
                                                     v zastúpení   ministra

•	Prizvaní:

Za Veľvyslanectvo SR v ČR:     František  Ružička
                                                      Marián Dubovský
                                                      Ján Kozák

Za  MH SR:     Eva Šimková
                          Alexandra Valachová
                          Radovan Varga
                          Jaroslav  Živica
                          Ľubica Nejezchlebová
	                     Katarína Ševčíková

Za  MP SR:      Ladislav Dobos
                          Zuzana Nouzovská

Za MF SR:       Branislav  Ďurajka
                          Dagmar  Moravčíková

Za  CR SR:       Eva Bôriková
			   Ján Tupý

Za ÚNMS SR: Anna  Joštiaková

         Za Českú republiku:

•	Členovia Rady colnej únie:

Milan  Urban              -  minister priemyslu a obchodu
Rudolf  Jánský           -  námestník ministra poľnohospodárstva, v zastúpení ministra
Yvona  Legierska      -  námestníčka ministra financií, v zastúpení ministra
Rudolf  Jindrák         .-  námestník ministra zahraničných vecí, v zastúpení ministra

•	Prizvaní:

Za Veľvyslanectvo ČR v SR:   František  Mach

Za  MPO ČR:    Miroslav  Somol
                            Jiří  Havlíček
                            Helena  Žídková
                            Olga  Vodičková
                            Svatopluk  Čech
                            Ivo Mravinac
                            Pavel  Kabát
                            Eva  Glendová
                            
Za  MZe ČR:     Jan  Pellar
                            Jindřich  Fialka

Za  MF ČR:       Karel  Šimák
                            Martin  Hanuš

Za  MZV ČR:    Ivan  Chválny

Za ÚNMZ:         Alexander  Šafařík – Pštrosz

Za  Stály sekretariát Rady  colnej únie:

Jaromír  Císař  -  generálny riaditeľ

Prizvaní:  Jozef  Rajtar 
                  Valéria  Rybárová
                  Bohuslav  Srna
                  Ľubica  Janovská
                  Gabriela  Matusová
                  Emil  Kašička

	     Program a priebeh rokovania:

1.  Otvorenie 

          22. riadne zasadnutie Rady colnej únie (ďalej len „Rada“) otvoril jej predseda a podpredseda vlády a minister hospodárstva Slovenskej republiky Robert Nemcsics. Privítal členov Rady, osobitne nového ministra priemyslu a obchodu ČR, ako aj  ostatných členov delegácií a vyjadril presvedčenie, že rokovanie Rady bude konštruktívne a vecné. 

          Predseda  Rady požiadal o doplnenie navrhovaného programu v bode rôzne o riešenie otázky suspenzie cla na vybrané položky leteckej techniky a o otázku kontrolných zistení na Stálom sekretariáte Rady colnej únie (ďalej len „Stály sekretariát“).

	Minister priemyslu a obchodu ČR súhlasil s doplnením programu a požiadal o preradenie bodu 8 – Správa o činnosti medzirezortnej konzultačnej skupiny pred bod 7 – Ukončenie činnosti Rady colnej únie, Stáleho sekretariátu  Rady colnej únie  a otázky ďalšej spolupráce zmluvných strán. Takto upravený návrh programu členovia Rady odsúhlasili počtom 7 platných hlasov. (Hlasovacie právo podľa článku 3, odsek 1 Štatútu Rady colnej únie nemal predstaviteľ MZV SR).

	Takto odsúhlasený program rokovania je uvedený v prílohe tohto záznamu.

2.  Prevzatie predsedníctva Rady colnej únie

            Na základe článku 30 Zmluvy medzi Slovenskou republikou a Českou republikou o vytvorení colnej únie a v zmysle článku 2, bod 2 Štatútu Rady colnej únie prevzal predsedníctvo Rady na dvadsiate druhé funkčné obdobie minister priemyslu a obchodu Českej republiky Milan Urban.

3.  Kontrola plnenia úloh zo zasadnutí Rady colnej únie

	Materiál predložil generálny riaditeľ Stáleho sekretariátu.

	Úlohy prijaté Radou na jej zasadnutí 17. mája 2002 a 13. decembra 2002 a tiež mimo zasadnutia Rady v novembri 2002 boli  splnené, resp. sa priebežne plnia. 

Medzi splnené úlohy patrí vypracovanie záverečnej správy o spolupráci SR a ČR         v oblasti prístupového procesu do EÚ a materiálu o ukončení činnosti Rady, Stáleho sekretariátu a otázkach ďalšej spolupráce; oba materiály boli predložené na zasadnutie Rady.  

Priebežne sa plnia úlohy týkajúce sa predkladania správy o aktuálnom vývoji vzájomného obchodu medzi SR a ČR. Vyhodnotenie vývoja vzájomného obchodu zmluvných strán je súčasťou Výročnej správy o plnení Zmluvy medzi SR a ČR o vytvorení colnej únie za rok 2002. Ústna informácia o vývoji obchodu  za 1. štvrťrok bola podaná  v bode rôzne.

	Čerpanie rozpočtu Stáleho sekretariátu v roku 2003 prebieha v súlade so schváleným rozpočtom.

	Rada vzala predloženú kontrolu plnenia úloh na vedomie.

4.  Návrh Výročnej správy o plnení Zmluvy medzi Slovenskou republikou a Českou      
     republikou o vytvorení colnej únie za rok 2002

Materiál predložil generálny riaditeľ Stáleho sekretariátu.

	Správa obsahuje všetky oblasti a aktivity realizované v rámci colnej únie v danom období. Ide o voľný pohyb tovaru, obchodnú politiku SR a ČR voči tretím krajinám, ako aj činnosť Rady a jej výkonného orgánu Stáleho sekretariátu. Správa vyúsťuje do záverov a odporúčaní na rok 2003 so zohľadnením blížiaceho sa vstupu oboch krajín do EÚ.

	Rada ocenila kvalitné a komplexné spracovanie správy, najmä dobrú vypovedaciu schopnosť a prehľadnosť materiálu, ako aj konkrétne spracovanie záverov a odporúčaní na rok 2003. 

Rada schválila výročnú správu o plnení Zmluvy medzi Slovenskou republikou a Českou republikou o vytvorení colnej únie za rok 2002. Odporučila koordinátorom zmluvných strán – podpredsedovi vlády a ministrovi hospodárstva SR a ministrovi priemyslu a obchodu ČR predložiť výročnú správu na rokovanie vlády SR a vlády ČR.  

5.  Problematika obchodu s poľnohospodárskymi a potravinárskymi výrobkami

Materiál uviedol námestník ministra poľnohospodárstva ČR. 

Oboznámil prítomných s výsledkami rokovania  zástupcov MP SR a MP ČR o problematike ďalšej spolupráce oboch zmluvných strán po vstupe oboch republík do EÚ v oblasti poľnohospodárstva dňa 21. 3. 2003, ako aj Výboru pre koordináciu hospodárskej politiky v poľnohospodárstve dňa 28. 5. 2003. 

Vo svojom vystúpení sa zameral na otázky ďalšej spolupráce zmluvných strán po vstupe do EÚ. Ďalej informoval o výsledkoch ďalšej liberalizácie obchodu s poľnohospodárskymi a potravinárskymi výrobkami v rámci CEFTA a EÚ.

Dôležitým bodom rokovania Výboru bola otázka vzájomného obchodu s citlivými komoditami, najmä s bravčovým mäsom, hydinou, mliekom a mliečnymi výrobkami, maslom a pšenicou. Na rokovaní Výboru bolo dohodnuté, že strany si budú vzájomne vymieňať aktuálne informácie o cenách citlivých komodít, resp. o intervenčných cenách a ďalších regulačných opatreniach a tiež aj informácie o výsledkoch ďalšej liberalizácie obchodu s poľnohospodárskymi a potravinárskymi výrobkami v rámci CEFTA a EÚ. 

Ďalej boli prerokované možnosti spolupráce pri koordinácii aktivít na marketingovú podporu predaja poľnohospodárskych a potravinárskych výrobkov. Obe strany si vymenili informácie o súčasnom stave v budovaní marketingových agentúr a o možnostiach ich spolupráce. Strany sa dohodli, že konkrétnu formu spolupráce je potrebné prerokovať na  ďalšom zasadnutí Rady.

Zároveň sa strany informovali o požiadavkách na otvorenie nových colných kvót na    rok 2003 na komodity víno a semeno repky olejnej. 

Štátny tajomník MP SR vo svojom vystúpení poukázal na skutočnosť, že napriek problémom na trhoch zmluvných strán bola dodržaná dohoda zo zasadnutia Rady dňa 13. decembra 2002 a neboli prijímané žiadne ochranné opatrenia podľa článku 22 Zmluvy medzi SR a ČR o vytvorení colnej únie. Poznamenal, že vzniknuté problémy boli riešené vlastnými opatreniami na domácich trhoch.

Rada vzala na vedomie výsledky rokovania Výboru pre koordináciu hospodárskej politiky v poľnohospodárstve a prijala predložený návrh rozhodnutia. 

6.  Záverečná  správa  o spolupráci  Slovenskej  republiky   a Českej republiky  v oblasti  
     prístupového procesu do Európskej   únie 

Záverečnú správu o spolupráci Slovenskej republiky a Českej republiky v oblasti prístupového procesu do Európskej únie predložil generálny riaditeľ Stáleho sekretariátu v spolupráci s ministerstvami zastúpenými v Rade.

Členovia Rady ocenili predložený materiál, ako aj doterajšiu spoluprácu oboch partnerov v procese prípravy na členstvo v EÚ. Podpredseda vlády a minister hospodárstva SR Róbert Nemcsics a minister priemyslu a obchodu ČR Milan Urban vyslovili poďakovanie členom pracovnej skupiny pre prístupový proces vytvorenej na pôde colnej únie, ktorej viac než štvorročné pôsobenie prispelo svojím dielom k úspešnému ukončeniu prístupových rokovaní SR a ČR do EÚ. 

V diskusii predseda ÚNMZ ČR informoval o spolupráci ÚNMS SR a ÚNMZ ČR pri príprave tzv. paralelného protokolu PECA medzi SR a ČR. Obe strany si dňa 9. júna 2003 odovzdali jeho parafované verzie, ktoré sú pripravené pre schvaľovací proces v obidvoch republikách. V nadväznosti na to bude upravená existujúca dohoda medzi ÚNMS SR a ÚNMZ ČR, týkajúca sa posudzovania zhody v oblasti priemyselných výrobkov. Sektory, ktoré pokrýva protokol PECA, budú z tejto dohody vypustené. 

Námestník ministra zahraničných vecí ČR ocenil spoluprácu zmluvných strán v priebehu negociačných rokovaní s EÚ, ako aj aktivity pracovnej skupiny pre prístupový proces a vyjadril súhlas s ukončením jej činnosti vzhľadom na naplnenie spoločného cieľa oboch republík vstúpiť do EÚ v rovnakom termíne. Zároveň zdôraznil záujem a pripravenosť ČR spolupracovať so slovenskou stranou v ďalšej etape činnosti v rámci príslušných orgánov EÚ. 

Rada schválila záverečnú správu o spolupráci Slovenskej republiky a Českej republiky v oblasti prístupového procesu do EÚ a súhlasila s ukončením činnosti pracovnej skupiny pre prístupový proces SR a ČR.      

7.   Správa     o činnosti     Medzirezortnej    konzultačnej    skupiny    a špecializovaných  pracovných skupín

	Rada ocenila činnosť Medzirezortnej konzultačnej skupiny (ďalej len „MKS“) a špecializovaných pracovných skupín. Minister priemyslu a obchodu ČR vyzdvihol význam Dohody o spolupráci medzi  MH SR a MPO ČR, na základe ktorej MKS pracuje. Zdôraznil predovšetkým význam spolupráce oboch rezortov v oblasti priemyselnej a energetickej politiky a pri reštrukturalizácii a privatizácii jednotlivých odvetví. Zároveň pripomenul potrebu prehodnotiť činnosť MKS a špecializovaných pracovných skupín v nadväznosti na nové podmienky európskeho trhu.

	Rada bola ďalej ministrom priemyslu a obchodu ČR a podpredsedom vlády a ministrom hospodárstva SR informovaná o rokovaní MKS dňa 2. júna 2003 v Prahe, vrátane otázok možnej budúcej spolupráce po vstupe oboch krajín do EÚ.

Predloženú správu vzala Rada  na vedomie.

8.	Ukončenie činnosti Rady colnej únie, Stáleho sekretariátu Rady colnej únie a otázky  ďalšej spolupráce zmluvných strán

	Rada prerokovala materiál skladajúci sa z dvoch častí – ukončenie činnosti Rady a Stáleho sekretariátu a s tým súvisiaceho spôsobu riešenia právnych a administratívnych otázok a ďalšia spolupráca SR a ČR po ich vstupe do EÚ.

	K prvej časti materiálu námestníčka ministra financií ČR upozornila na nutnosť upresnenia finančne-rozpočtových otázok na jesenné zasadnutie Rady tak, aby rešpektovali platné pravidlá a termíny príspevkov poskytovaných ministerstvami financií zmluvných strán.   Zároveň odporučila vypustiť z predloženého materiálu časť textu v bode 1.2.3. Oblasť majetková, kde sa uvádza dvojaký spôsob likvidácie majetku spravovaného Stálym sekretariátom, ktorý podľa stanoviska MF ČR nezodpovedá čl. 2. ods. l., Zmluvy o úhrade výdavkov spojených s činnosťou colnej únie. V danej chvíli je riešenie tejto otázky predčasné, vzhľadom na to, že problematika nebola s českou stranou prerokovaná.

	V druhej časti materiálu sa nadviazalo na diskusiu, ktorá prebehla k otázke budúcej spolupráce pri prerokovávaní predchádzajúceho bodu programu – Správy o činnosti MKS a špecializovaných pracovných skupín. Minister priemyslu a obchodu ČR odporučil navrhnúť vládam SR a ČR prijatie politického memoranda, vyjadrujúceho záujem o udržanie nadštandardných vzťahov medzi oboma krajinami aj po ich prijatí do EÚ. Odporučil, v súlade so stanoviskom slovenskej strany, prijatie všeobecného rozhodnutia, ktoré by rešpektovalo kompetencie Rady a ktoré by oslovilo vlády oboch zmluvných strán s odporučením posúdiť otázky ďalšej spolupráce SR a ČR. 
	Podpredseda vlády a minister hospodárstva SR pripomenul existenciu zmluvy medzi SR a ČR o dobrom susedstve, priateľských vzťahoch a spolupráci, ktorá zostáva naďalej v platnosti. Vyjadril súhlas s návrhom ministra priemyslu a obchodu ČR na všeobecnú formuláciu rozhodnutia. Navrhol, aby Rada prijala ako alternatívu ďalšej možnej spolupráce odporúčanie pre obe vlády deklarovať nadštandardný vzťah formou memoranda. V memorande by malo byť obsiahnuté odvolanie sa na doterajšiu spoluprácu, nemal by byť narušený rámec zmluvných vzťahov jednotlivých rezortov a zmluvné záväzky oboch štátov k EÚ. Obe strany vyslovili súhlas s doplnením textu rozhodnutia v tomto znení:

Rada colnej únie odporúča

vládam SR a ČR zvážiť, v nadväznosti na ukončenie colnej únie, posúdenie prijatia politického dokumentu medzi oboma krajinami, zdôrazňujúceho pokračovanie  nadštandarných vzťahov SR a ČR v období po ich vstupe do EÚ.

S touto úpravou bol predložený návrh rozhodnutia schválený.

9.  Správa   o čerpaní   rozpočtu  a výsledkoch  hospodárenia  Stáleho sekretariátu Rady  
     colnej únie za rok 2002

	Správu o čerpaní rozpočtu a výsledkoch hospodárenia Stáleho sekretariátu za rok 2002 uviedol jeho  generálny riaditeľ.

	Rada konštatovala, že suma výdavkov Stáleho sekretariátu v roku 2002 nebola prekročená a čerpanie sa realizovalo v súlade s prijatými zásadami.

	Rada schválila Správu o čerpaní rozpočtu a výsledkoch hospodárenia Stáleho sekretariátu za rok 2002.

10.	 Rôzne

a)	Ústna informácia o vývoji vzájomného obchodu medzi SR a ČR za 1. štvrťrok  
      2003

Ústnu informáciu o vývoji vzájomného obchodu medzi SR a ČR za 1. štvrťrok 2003 predniesol generálny riaditeľ Stáleho sekretariátu.

Konštatoval, že vzájomný obchod medzi oboma republikami zaznamenal opätovný rast, keď zahraničnoobchodný obrat Slovenskej republiky s Českou republikou sa v 1. štvrťroku 2003 v porovnaní s rovnakým obdobím minulého roku zvýšil o 9,7 % a obrat Českej republiky so Slovenskou republikou vzrástol o 6,0 %. Uvedený vývoj bol ovplyvnený rastom vzájomných dovozov, ako aj vývozov v oblasti priemyselnej produkcie. Opačné tendencie zaznamenal obchod s poľnohospodárskymi a potravinárskymi výrobkami, kde sa obrat Slovenskej republiky s Českou republikou znížil o 5,4 % a obrat Českej republiky so Slovenskou republikou poklesol o 8,7 %.

Rada vzala ústnu informáciu o vývoji vzájomného obchodu medzi SR a ČR za 1. štvrťrok 2003 na vedomie.

b)  Ústna informácia o stretnutí predsedov vlád SR a ČR

Ústnu informáciu o stretnutí predsedov vlád SR a ČR predniesol námestník ministra zahraničných vecí ČR. Stretnutie sa uskutočnilo 23. a 24. mája 2003 v Prahe. Ťažiskovým bodom programu rokovania predsedov vlád boli otázky  súvisiace s pôsobením oboch krajín v rámci  EÚ.

Na rokovaní bola diskutovaná otázka ďalšieho rozvoja česko-slovenských vzťahov. Premiéri sa zhodli na nutnosti zachovania a rozvíjania všetkých dosiahnutých pozitív a hlavne na zachovaní bezproblémových kontaktov medzi občanmi SR a ČR. V súčasnosti prebiehajú rokovania medzi ministerstvami vnútra SR a ČR o „režimovej zmluve“ na spoločných štátnych hraniciach.

 Na stretnutí premiérov sa taktiež rokovalo o hospodárskej spolupráci, o colnej únii, o otázke spolupráce vo vojenskej oblasti, o podpore vyšehradskej spolupráce, ako aj                 o pripravovaných sociálnych a ekonomických reformách, ktoré prebiehajú alebo sa pripravujú v SR.

 V oblasti zahranično-politických vzťahov sa vyhodnotila spoločná vojenská misia v Iraku a je spoločný záujem na účasti na povojnovej rekonštrukcii Iraku.

 Vedúci služobného úradu MZV SR potvrdil prednesenú informáciu o stretnutí premiérov a upresnil niektoré oblasti rokovania, ako napr. uskutočnenie bilaterálnych konzultácií expertov a koordinátorov na čerpanie finančných prostriedkov EÚ zo štrukturálnych a kohéznych fondov, vykonanie revízie zmluvno-právnej základne v súvislosti s očakávaným vstupom zmluvných strán do EÚ, ako aj zváženie vytvorenia neformálneho konzultačného mechanizmu na pôde medzinárodných organizácií s cieľom definovať oblasti spoločného záujmu ďalšej spolupráce.

Stretnutie premiérov potvrdilo vysokú úroveň vzájomných vzťahov  a bolo hodnotené vysoko pozitívne.

 Rada vzala ústnu informáciu o stretnutí predsedov vlád SR a ČR na vedomie.

c)	Návrh na riešenie otázky suspenzie cla na vybrané položky leteckej techniky

   Na základe požiadania slovenskej strany bol bod rôzne rozšírený o materiál „Návrh na riešenie otázky suspenzie cla na vybrané položky leteckej techniky“. Písomný materiál bol vypracovaný MF SR a predložený členom Rady priamo na zasadnutí. MF SR navrhlo, aby  suspenzia cla na vybrané položky civilnej leteckej techniky, ktorú  uplatňovali obe republiky v rokoch 2002 a 2003, bola ponechaná aj na prvé štyri mesiace roka 2004, počas ktorých sa budú uplatňovať národné colné sadzobníky. 

     	Česká strana vzala predložený návrh iba na vedomie, pretože uvedená problematika nebola s príslušnými ministerstvami ČR vecne prerokovaná. Návrh bude prerokovaný na úrovni expertov SR a ČR. 	

d)	Kontrolné zistenia na Stálom sekretariáte Rady colnej únie

Informáciu o vykonaných kontrolách pracovníkmi Ministerstva financií Slovenskej republiky a Českej republiky podal štátny tajomník MF SR. Konštatoval, že zistené nedostatky nemali zásadný charakter, ktorý by vyžadoval ich prerokovanie samostatným materiálom. Doriešenie niektorých technických otázok, napr. súvisiacich so zavedením nových štandardov do účtovníctva bude zabezpečené medzi Ministerstvom financií SR a Stálym sekretariátom. O výsledkoch rokovania bude informované Ministerstvo financií ČR.

 Rada vzala informáciu o vykonaných kontrolách na Stálom sekretariáte na vedomie.

                                                                                                         Milan Urban, v.r.
                                                                                                   ..........................................
                                                                                                                predseda
                                                                                                         Rady colnej únie